- Mladí ľudia sa "pchajú na výšku", väčšina nechce pracovať manuálne
- Marek zo západu Slovenska má vlastnú dielňu, v ktorej vyrába nábytok na kľúč
Prácu stolára si dnes vyberá čoraz menej ľudí a stále menej mladých Slovákov. Ak si ju už niekto vyberie, buď ho práca baví a láka už odmalička alebo ho k tomu niekto privedie. Marek zo západu Slovenska má vlastnú dielňu, v ktorej vyrába nábytok na kľúč. K tejto práci ho priviedol jeho otec – vyučený stolár.
Marekom otec, ako skúsený stolár z masívu vyrába najmä schody, niekedy nábytok, dvere či altánky. "Na gympli som ako každý násťročný nevedel, čo chcem v živote robiť. Časom ma práca s drevom začala baviť. Otec robí s masívom a nábytky odmietal. Mňa naopak chytili," povedal pre nás Marek a uviedol, že otec ho do tejto práce "namočil" ešte počas štúdia na strednej škole.
V otcovej dielni sa Marek naučil všetky medzioperácie potrebné na spracovanie dreva. Pílil dielce, páskoval, skladal jednotlivé kúsky nábytku, osadzoval kovanie a vypomáhal s montážou.
"Otec ma naučil hlavne narábať so strojmi a vyrábať výrobky," hovorí. "Teóriu o materiáloch mám zase zo školy." Po strednej smerovali jeho kroky na drevársku fakultu vo Zvolene, odbor drevárske technológie a neskôr drevárske inžinierstvo.
Hoci bola výška viac o teórii než praxi, Marek rozhodnutie študovať vo Zvolene neľutuje. "Naučil som sa lepšie komunikovať a aj teória mala niečo do seba. Vďaka škole viem o materiáloch všetko, takže keď sa s niečím stretnem v realite, už ma to neprekvapí," hovorí.
"Ak príde náročnejší projekt koordinovaný architektom, nemám problém vyhovieť akejkoľvek požiadavke."
Čo všetko potrebuje človek na to, aby vedel pracovať s drevom? "Hlavne čas. Čím dlhšie s drevom pracuješ, tým viac zručností naberieš a tým rýchlejšie vieš výrobok dokončiť," hovorí.
Znie to jednoducho, no podľa Mareka prácu s drevom hocikto nezvládne. "Množstvo operácií a medzioperácií sa treba naučiť. Bez praxe to prosto nejde."